Intercity-juna 27:n matka Helsingistä Rovaniemelle on kiristellyt matkustajien hermoja perjantai-illan aikana. Juna saapuu perille noin kaksi tuntia aikataulusta myöhässä.

VR:n mukaan yksi vaunu jäi kyydistä inhimillisen virheen vuoksi. Inka Soveri

Juna lähti Helsingistä matkaan hieman ennen puoli neljää iltapäivällä.

Iltalehteen yhteyttä ottaneen matkustajan mukaan junassa oli kahdeksan vaunun sijaan seitsemän vaunua, joten lukuisat matkustajat jäivät lähdössä ilman paikkoja. Hänen oma paikkansa sijaitsi vaunussa, jota ei lopulta ollutkaan.

VR:n mukaan juna ei ollut täysin loppuunmyyty vielä Helsingistä lähdettäessä, mutta Tampere–Seinäjoki -välillä asiat olivat toisin.

– Ihmisiä istui käytävillä ja rappusilla. Ravintolavaunu oli niin täynnä, ettei korvaukseksi annettua seitsemän euron ruokalippua päässyt siinä ruuhkassa käyttämään, matkustaja kertoo Iltalehdelle.

VR:n viestinnästä vahvistetaan vaunuselkkaus Iltalehdelle.

– Juna lähti Helsingistä matkaan yhtä vaunua vajaana inhimillisen erheen vuoksi. Kaikki matkustajat saatiin kuitenkin kyytiin, viestintäpäällikkö Janna Viisterä VR:ltä kertoo.

2 vaunua pois

Ongelmat jatkuivat pohjoista kohti edetessä.

Matkustajan mukaan Tampereelta kyytiin tulleet olivat havainneet laiturilla voimakasta palaneen käryä, joka Seinäjoen paikkeilla leijui jo junan sisälle asti.

– Tämä kävi järkeen, sillä konduktöörin mukaan junan laakerit ylikuumentuivat, ja niitä pysähdyttiin kahdesti jäähdyttelemään välillä Tampere–Seinäjoki. Tässä vaiheessa aikataulusta oltiin jäljessä noin tunti ja vartti, matkustaja kertoo.

VR vahvistaa teknisten vikojen johtaneen siihen, että kaksi junavaunua jätettiin pois Seinäjoelle tultaessa. Seinäjoelta Kokkolaan matkalla olleet saivat VR:n mukaan bussikyydin perille.

Tässä vaiheessa junassa, jossa piti olla kahdeksan vaunua, oli siis jäljellä viisi vaunua.

VR:n mukaan juna saapuu Rovaniemelle noin kaksi tuntia myöhässä.